Lost (sæson 1)

Den første sæson af tv-serien Lost havde premiere på American Broadcasting Company 22. september 2004, og 10. januar 2005 på TvDanmark. Den består af 24 afsnit og introducerer historien om 48 overlevende der strander på en mystisk ø i Stillehavet. De tvinges til at arbejde sammen mod fraktionen af The Others, og konfronteres med øens egenskaber.

Første sæsons 24 afsnit blev udsendt onsdage kl. 20 i USA. Den 27. april 2005 sendte ABC clipshowet Lost: The Journey, og 6. september 2005 udgav Buena Vista Home Entertainment "Lost: The Complete First Season" på dvd.

Produktion 
Sæsonen blev produceret af Touchstone Television (nu ABC Studios), Bad Robot Productions og Grass Skirt Productions, og blev sendt på American Broadcasting Company in USA. Producerne var J.J. Abrams, Damon Lindelof, Bryan Burk, Jack Bender og Carlton Cuse, med Jesse Alexander og Jeff Pinkner som konsulenter.

Forfatterstaben bestod af Abrams, Lindelof, Cuse, Alexander, Pinkner, David Fury, Javier Grillo-Marxuach, Leonard Dick, Edward Kitsis, Adam Horowitz, Jennifer Johnson og Paul Dini. Nogle forfattere deltog også på freelancebasis. Instruktørstaben bestod af Abrams, Bender, Stephen Williams, Tucker Gates, Greg Yaitanes og Kevin Hooks. Det originale soundtrack blev komponeret af Michael Giacchino.

Seriens oprindelige koncept, kaldt "Nowhere," blev udviklet af Jeffrey Lieber, mens grundidéen blev fremlagt af Lloyd Braun ved et møde i 2003. Liebers udkast nåede aldrig at blive tilfredsstillende og i stedet blev Alias-skaber J.J. Abrams og den lovende forfatter Damon Lindelof hyret til at færdigudvikle og justere serien. Projektet blev godkendt alene på sit udkast, noget der almindeligvis er uhørt i Hollywood. Abrams og Lindelof udviklede hele seriens overordnede handlingslinje, samt et sæt personer og dens tema. I løbet af castingprocessen lod forfatterne sig, trods tidspres, ikke holde tilbage for at skrive nye roller ind i serien (Sun og Jin var eksempelvis ikke med i planerne fra starten) eller ændre på de eksisterende, herunder Sawyer. Det meste af sæsonen blev filmet på Oahu, Hawaii, hvor også kulisser der forestiller udlandet blev iscenesat. Manuskripterne blev skrevet og det rå filmmateriale efterbehandlet i Los Angeles.

Casting 
Første sæson havde 14 stjerneroller, anført af de facto-hovedperson Jack Shephard spillet af Matthew Fox – en heroisk kirurg der blev tvunget i rollen som leder af de overlevende. Evangeline Lilly tog plads ved siden af Fox som flygtningen Kate Austen, der betragtedes som den kvindelige hovedrolle. Jorge Garcia spillede den overvægtige lottomillionær Hugo "Hurley" Reyes, der påstod at være forfulgt af uheld. Naveen Andrews figurerede som den irakiske torturbøddel Sayid Jarrah, og Josh Holloway som den egocentriske "grib" James "Sawyer" Ford. Seriens koreanske islæt Jin-Soo Kwon og Sun-Hwa Kwon blev spillet af hhv. Daniel Dae Kim og Yunjin Kim. Terry O'Quinn påtog sig rollen som den mystiske John Locke, der syntes at have en særlig, spirituel forbindelse til øen. Maggie Grace udfyldte rollen som Shannon Rutherford, der akkompagneredes af sin stedbror Boone Carlyle, spillet af Ian Somerhalder. Emilie de Ravin var australske Claire Littleton der i løbet af første sæson dannede venskab med den stofmisbrugende rockmusiker Charlie Pace, der blev spillet af Dominic Monaghan. Harold Perrineau havde rollen som Michael Dawson – den fortvivlede far til Walt Lloyd, spillet af Malcolm David Kelly.

Af gæster i serien kan blandt andet nævnes kroatiske Mira Furlan, der spillede Danielle Rousseau, William Mapother portrætterede lægen Ethan Rom og John Terry spillede Jacks strikse far Christian Shephard.

Modtagelse 
Pilotafsnittet samlede 18,6 millioner seere, og var dermed klart den mest populære udsendelse i det tidsrum, det blev sendt. Det gav ABC sin stærkeste Nielsen-vurdering siden 2000 da Hvem vil være millionær? gik i luften – kun slået den følgende måned af premieren på Desperate Housewives. Baseret på sin stærke åbning kaldte Reuters serien for et "hit-drama" og pointerede, at "showet ser ud til at have haft gavn af det enorme marketingskampagne der omfattede radiospots, specielle visninger og ABC's første billboardreklame i fem år." Efter de første fire afsnit offentliggjorde ABC, at de havde bestilt en hel sæson.

Første sæson blev nomineret til tolv Emmyer. Den vandt seks: "Outstanding Casting for a Drama Series", "Outstanding Directing for a Drama Series", "Outstanding Drama Series" (J.J. Abrams), "Outstanding Music Composition for a Series (Dramatic Underscore)" (Michael Giacchino), "Outstanding Single-Camera Picture Editing for a Drama Series" og "Outstanding Special Visual Effects for a Series". Terry O'Quinn og Naveen Andrews blev nomineret i kategorien "Outstanding Supporting Actor in a Drama Series".

Første sæson blev i gennemsnit set af 88.000 i Danmark. Det er den sæson af Lost med hidtil bedste seertal i Danmark, eftersom anden og tredje fik hhv. ca. 50.000 og 18.000. Dog har store danske serier på public service-kanaler til sammenligning af og til over en million danske seere. Filmz.dk giver første sæson 5 ud af 6, mens brugerne i gennemsnit giver lidt over 5 af 6. Desuden roses serien især for sin tekniske side.

Afsnit

Fodnoter

Referencer 

1